Isbreene i Himalaya smelter !

I FN-panelets fjerde rapport fra 2007 hevdes det i en nesten 3000-sider lang teknisk rapport at isbreene i Himalaya med stor sannsynlighet vil forsvinne innen 2035. Dette er feil. Både bakkemålinger og satelittmålinger viser at breene minsker, og det i økende tempo, men langt fra så raskt at de vil være borte i 2035. Det ville i så fall representert en kjempekrise siden mange hundre millioner mennesker i India, Bangladesh og Kina er avhengige av smeltevannet fra breene. 

Feilen ble ikke tatt med i klimapanelets sammendrag av den lange rapporten, og forårsaket aldri noen diskusjon om tiltak for å motvirke nedsmelting. Noen politisk virkning fikk den ikke. Feilen viser imidlertid at klimapanelet må skjerpe sine rutiner for kvalitetskontroll av det de publiserer. På den annen side er skeptikernes utnyttelse av denne tallfeilen til å så tvil om klimaforskningens grunnlag helt på jordet.